
住讜讻讛 讻讜 注"讗 - 驻讬专讜砖 砖讟讬讬谞讝诇抓

诪砖讜诐 专' 砖讬诇讗 讗诪专讜: 讞转谉 驻讟讜专 诪拽专讬讗转 砖诪注 讜讛砖讜砖讘讬谞讬谉 讜讻诇 讘谞讬 讛讞讜驻讛 讞讬讬讘讬谉.


转谞讬讗 [砖谞讜讬讛 讘专讬讬转讗]; 讗诪专 专' 讞谞谞讬讗 讘谉 注拽讘讬讗: 讻讜转讘讬 住驻专讬诐 (住驻专讬 转讜专讛) 转驻讬诇讬谉 讜诪讝讜讝讜转, 讛谉 注爪诪谉 讜转讙专讬讛谉 讛住讜讞专讬诐 讛诪讜讻专讬诐 讗讜转诐 讜转讙专讬 转讙专讬讛谉 讛拽讜谞讬诐 诪谉 讛住讜讞专讬诐 讛专讗砖讜谞讬诐 讜诪讜讻专讬诐 讗讜转诐 诇讗讞专讬诐 讜讻诇 讛注讜住拽讬谉 讘诪诇讗讻转 砖诪讬诐, 诇讗转讜讬讬 [诇讛讜住讬祝] 讘讻诇诇 讗诇讛 讗祝 诪讜讻专讬 转讻诇转 诇爪讬爪讬转 鈥� 驻讟讜专讬谉 诪拽专讬讗转 砖诪注 讜诪谉 讛转驻诇讛 讜诪谉 讛转驻讬诇讬谉 讜诪讻诇 讛诪爪讜转 讛讗诪讜专讜转 讘转讜专讛, 讘讝诪谉 砖讛诐 注讜住拽讬诐 讘诪诇讗讻讛 讝讜, 诇拽讬讬诐 讗转 讚讘专讬 专' 讬讜住讬 讛讙诇讬诇讬, 砖讛讬讛 专' 讬讜住讬 讛讙诇讬诇讬 讗讜诪专: 讛注讜住拽 讘诪爪讜讛 驻讟讜专 诪谉 讛诪爪讜讛.


讗 诇注谞讬谉 住讜讻讛 转谞讜 专讘谞谉 [砖谞讜 讞讻诪讬诐]: 讛讜诇讻讬 讚专讻讬诐 讛讛讜诇讻讬诐 讘讬讜诐 鈥� 驻讟讜专讬谉 诪谉 讛住讜讻讛 讘讬讜诐, 讜讞讬讬讘讬谉 讘诇讬诇讛. 讛讜诇讻讬 讚专讻讬诐 讘诇讬诇讛 鈥� 驻讟讜专讬谉 诪谉 讛住讜讻讛 讘诇讬诇讛 讜讞讬讬讘讬谉 讘讬讜诐. 讛讜诇讻讬 讚专讻讬诐 讛谉 讘讬讜诐 讜讛谉 讘诇讬诇讛 鈥� 驻讟讜专讬谉 诪谉 讛住讜讻讛 讘讬谉 讘讬讜诐 讜讘讬谉 讘诇讬诇讛. 讜讛讛讜诇讻讬谉 诇讚讘专 诪爪讜讛 鈥� 驻讟讜专讬谉 讘讬谉 讘讬讜诐 讜讘讬谉 讘诇讬诇讛, 讗驻讬诇讜 砖讗讬谞诐 讛讜诇讻讬诐 讘诇讬诇讛, 诪砖讜诐 砖讛诐 注讜住拽讬诐 讘诪爪讜讜转诐. 诪住讜驻专: 讻讬 讛讗 [讻诪讜 讝讜] 砖专讘 讞住讚讗 讜专讘讛 讘专 专讘 讛讜谞讗 讻讬 讛讜讜 注讬讬诇讬 讘砖讘转讗 讚专讬讙诇讗 诇讘讬 专讬砖 讙诇讜转讗 [讻讗砖专 讛讬讜 讘讗讬诐 讘砖讘转 讛专讙诇 诇讘讬转 专讗砖 讛讙讜诇讛], 诇砖诪讜注 讗转 讚专砖转 讛专讙诇 砖诇 专讗砖 讛讙讜诇讛, 讛讜讜 讙谞讜 讗专拽转讗 讚住讜专讗 [讛讬讜 讬砖谞讬诐 注诇 砖驻转 谞讛专 住讜专讗] 讜诇讗 讘住讜讻讛, 讗诪专讬 [讛讬讜 讗讜诪专讬诐]: 讗谞谉 [讗谞讞谞讜] 砖诇讜讞讬 诪爪讜讛 讗谞谉 [讗谞讞谞讜] 讜驻讟讜专讬谉 讗谞讜 诪诪爪讜转 住讜讻讛.


转谞讜 专讘谞谉 [砖谞讜 讞讻诪讬诐]: 砖讜诪专讬 讛注讬专 讘讬讜诐 鈥� 驻讟讜专讬谉 诪谉 讛住讜讻讛 讘讬讜诐 讜讞讬讬讘讬谉 讘诇讬诇讛, 砖讜诪专讬 讛注讬专 讘诇讬诇讛 鈥� 驻讟讜专讬谉 诪谉 讛住讜讻讛 讘诇讬诇讛 讜讞讬讬讘讬谉 讘讬讜诐. 砖讜诪专讬 讛注讬专 讘讬谉 讘讬讜诐 讜讘讬谉 讘诇讬诇讛 鈥� 驻讟讜专讬谉 诪谉 讛住讜讻讛 讘讬谉 讘讬讜诐 讜讘讬谉 讘诇讬诇讛.


砖讜诪专讬 讙谞讜转 讜驻专讚住讬诐 鈥� 驻讟讜专讬诐 诪谉 讛住讜讻讛 讘讬谉 讘讬讜诐 讜讘讬谉 讘诇讬诇讛. 讜砖讜讗诇讬诐: 砖讜诪专讬 讙谞讜转 讗诇讛 诇讬注讘讚讬 [砖讬注砖讜] 住讜讻讛 讛转诐 [砖诐] 讘诪拽讜诐 砖砖讜诪专讬诐 讘讜 讜诇讬转讘讜 [讜讬砖讘讜] 讜诪讚讜注 讬驻讟专讜 诪谉 讛住讜讻讛? 讗讘讬讬 讗诪专: 讟注诐 讛讚讘专 讛讜讗 诪砖讜诐 砖谞讗诪专 "讘住讜讻讜转 转砖讘讜" (讜讬拽专讗 讻讙, 诪讘) 讜讗诪专讜 讞讻诪讬诐 讻讬 "转砖讘讜" 诪砖诪注讜 鈥� 讻注讬谉 转讚讜专讜, 讻注讬谉 讚讬专转讻诐 讛拽讘讜注讛. 讜讻讬讜谉 砖讗讬谉 讛砖讜诪专 讬讻讜诇 诇讛讻讬谉 讘诪拽讜诐 讛砖诪讬专讛 住讜讻讛 讛专讗讜讬讛 诇讚讬专讛 讙诪讜专讛 注诇 讻诇 讗讘讬讝专讬讛 鈥� 讗讬谉 讛诪爪讜讛 讞诇讛 注诇讬讜.


专讘讗 讗诪专: 驻专爪讛 拽讜专讗讛 诇讙谞讘. 砖讗诐 拽讘注 诇讜 讛砖讜诪专 住讜讻讛 诇讬砖讬讘转讜 讬讚注讜 讛讙谞讘讬诐 砖讛砖讜诪专 谞诪爪讗 讘爪讬讚讜 讛讗讞讚 砖诇 讛砖讚讛 讜讬驻专爪讜 讘诪拽讜诐 讗讞专. 讜讻砖讗讬谉 诪讞讬讬讘讬诐 讗转 讛砖讜诪专 讘住讜讻讛, 讗讬谉 讬讜爪专讬诐 "驻讬专爪讛" 讻讝讜 讘砖诪讬专讛. 讜砖讜讗诇讬诐: 诪讗讬 讘讬谞讬讬讛讜 [诪讛讜 讛讛讘讚诇 讛诪注砖讬 讘讬谞讬讛诐] 讘讬谉 砖谞讬 讛讟注诪讬诐 讛诇诇讜? 讜诪砖讬讘讬诐: 讗讬讻讗 讘讬谞讬讬讛讜 [讬砖 讛讘讚诇 讘讬谞讬讛诐] 讚拽讗 诪谞讟专 讻专讬讗 讚驻讬专讬 [砖讛讜讗 砖讜诪专 讻专讬, 注专讬诪讛, 砖诇 驻讬专讜转], 砖诪爪讚 爪专讻讬 讛砖诪讬专讛 讬讻讜诇 诇拽讘讜注 住讜讻转讜 砖诐, 砖讛专讬 砖讜诪专 专拽 讘诪拽讜诐 诪爪讜诪爪诐 讗讘诇 讗讬谉 讬讻讜诇 诇拽讬讬诐 "转砖讘讜 讻注讬谉 转讚讜专讜".


讘 谞讗诪专 讘诪砖谞讛 讻讬 讞讜诇讬诐 讜诪砖诪砖讬讛诐 驻讟讜专讬诐 诪谉 讛住讜讻讛. 转谞讜 专讘谞谉 [砖谞讜 讞讻诪讬诐]: 讞讜诇讛 砖讗诪专讜 砖驻讟讜专 诪谉 讛住讜讻讛 诇讗 讚讜讜拽讗 讞讜诇讛 砖讬砖 讘讜 住讻谞讛 (住讻谞转 谞驻砖讜转), 讗诇讗 讗驻讬诇讜 讞讜诇讛 砖讗讬谉 讘讜 住讻谞讛. 讜讗驻讬诇讜 讝讛 砖讞砖 [住讜讘诇] 讘注讬谞讬讜, 讜讗驻讬诇讜 讛讞砖 讘专讗砖讜. 讗诪专 专讘谉 砖诪注讜谉 讘谉 讙诪诇讬讗诇: 驻注诐 讗讞转 讞砖转讬 讘注讬谞讬 讘拽讬住专讬 讜讛转讬专 专' 讬讜住讬 讘专讬讘讬 (讛讙讚讜诇 讛讞砖讜讘), 讛讜讗 专' 讬讜住讬 讘谉 讞诇驻转讗, 诇讬砖谉 讗谞讬 讜诪砖诪砖讬 诪讞讜抓 诇住讜讻讛.


诪注讬谉 讝讛 诪住讜驻专: 专讘 砖专讗 [讛转讬专] 诇专讘 讗讞讗 讘专讚诇讗 诇诪讙谞讗 讘讻讬诇转讗 [诇讬砖讜谉 讘转讜讱 讻讬诇讛] 讘住讜讻讛, 讗祝 砖讙讘讜讛讛 讛讻讬诇讛 注砖专讛 讟驻讞讬诐 讜讬讜转专 讜讛专讬讛讜 讻讗讬诇讜 讬砖谉 讘转讜讱 讘讬转 讘住讜讻讛 讜讗讬谞讜 讬讜爪讗 讞讜讘转 住讜讻讛 鈥� 诪砖讜诐 讘拽讬 [讛讝讘讜讘讬诐 讛谞讜砖讻讬诐]. 专讘讗 砖专讗 诇讬讛 [讛转讬专 诇讜] 诇专' 讗讞讗 讘专 讗讚讗 诇诪讬讙谞讗 讘专 诪诪讟诇诇转讗 [诇讬砖讜谉 讞讜抓 诇住讜讻讛], 诪砖讜诐 住讬专讞讗 讚讙专讙讬砖转讗 [讛住专讞讜谉 砖诇 讛讗讚诪讛] 砖讘拽专拽注 讛住讜讻讛.


讜诪注讬专讬诐: 专讘讗 诇讟注诪讬讛 [诇讟注诪讜, 诇砖讬讟转讜], 砖讗诪专 专讘讗: 讛诪爪讟注专, 讻诇讜诪专: 诪讬 砖讛讬砖讬讘讛 讘住讜讻讛 讙讜专诪转 诇讜 爪注专 讜讬住讜专讬诐 鈥� 驻讟讜专 诪谉 讛住讜讻讛. 讜砖讜讗诇讬诐: 讜讛讗 讗谞谉 转谞谉 [讜讛专讬 讗谞讜 砖谞讬谞讜 讘诪砖谞转谞讜]: 讞讜诇讬谉 讜诪砖诪砖讬讛谉 驻讟讜专讬谉 诪谉 讛住讜讻讛, 讜谞讚讬讬拽: 讞讜诇讛 鈥� 讗讬谉 [讻谉] 驻讟讜专, 讗讘诇 诪爪讟注专 鈥� 诇讗 驻讟讜专! 讜诪砖讬讘讬诐, 讗诪专讬 [讗讜诪专讬诐]: 讞讜诇讛 鈥� 讛讜讗 讜诪砖诪砖讬讜 驻讟讜专讬谉, 讗讜诇诐 讛诪爪讟注专 砖讗讬谞讜 讞讜诇讛 诪诪砖 鈥� 讛讜讗 驻讟讜专, 讗讜诇诐 诪砖诪砖讬讜 诇讗.


讙 砖谞讬谞讜 讘诪砖谞讛: 讗讜讻诇讬诐 讗讻讬诇转 讗专注讬 讞讜抓 诇住讜讻讛. 讜砖讜讗诇讬诐: 讜讻诪讛 讛讬讗 讗讻讬诇转 讗专注讬? 讗诪专 专讘 讬讜住祝: 驻转 讻砖讬注讜专 转专转讬 讗讜 转诇转 讘讬注讬 [砖转讬诐 讗讜 砖诇讜砖 讘讬爪讬诐]. 讗诪专 诇讬讛 [诇讜] 讗讘讬讬: 讜讛讗 讝讬诪谞讬谉 住讙讬讗讬谉 住讙讬 诇讬讛 诇讗讬谞讬砖 讘讛讻讬, 讜讛讜讛 诇讬讛 [讜讛专讬 驻注诪讬诐 专讘讜转 讚讬 诇讜 诇讗讚诐 讘讻讱, 讜讛专讬 讛讬讗 诇讜] 讻住注讜讚转 拽讘注! 讗诇讗 讗诪专 讗讘讬讬: 讻讚讟注讬诐 讘专 讘讬 专讘 讜注讬讬诇 诇讻诇讛 [讻砖讬注讜专 砖讟讜注诐 转诇诪讬讚 诪讘讬转 专讘, 砖讘讜诇注 诪注讟 讗讜讻诇, 讜谞讻谞住 诇砖诪讜注 讗转 讛讚专砖讛], 讜讘讚专讱 讝讜 讜讚讗讬 砖讗讬谉 讗讻讬诇转讜 谞讞砖讘转 讻讗讻讬诇转 拽讘注.


转谞讜 专讘谞谉 [砖谞讜 讞讻诪讬诐]: 讗讜讻诇讬谉 讗讻讬诇转 注专讗讬 讞讜抓 诇住讜讻讛 讜讗讬谉 讬砖谞讬诐 砖讬谞转 注专讗讬 讞讜抓 诇住讜讻讛. 讜砖讜讗诇讬诐: 诪讗讬 讟注诪讗 [诪讛 讟注诐] 讛讛讘讚诇, 砖讛专讬 诪爪讜转 讗讻讬诇讛 讞讜讘讛 讛讬讗 讻诪爪讜转 砖讬谞讛 讘住讜讻讛? 讗诪专 专讘 讗砖讬: 讗讬住讜专 讛砖讬谞讛 诪讞讜抓 诇住讜讻讛 讜讗驻讬诇讜 砖谞转 讗专注讬 讙讝专讛 讛讜讗 砖诪讗 讬专讚诐 讜讬诪砖讬讱 诇讬砖讜谉 砖讬谞转 拽讘注 讙诪讜专讛.


讗诪专 诇讬讛 [诇讜] 讗讘讬讬: 讗诇讗 讛讗 讚转谞讬讗 [讝讜 砖砖谞讬谞讜 讘讘专讬讬转讗]: 讬砖谉 讗讚诐 砖讬谞转 注专讗讬 讘转驻讬诇讬谉, 讗讘诇 诇讗 砖讬谞转 拽讘注, 讗祝 讻讗谉 诇讬讞讜砖 [砖讬讞砖讜砖] 砖诪讗 讬专讚诐 讜转诪爪讗 砖谞转讜 拽讘注! 讗诪专 专讘 讬讜住祝 讘专讬讛 [讘谞讜] 砖诇 专讘 注讬诇讗讬: 诇注谞讬谉 转驻讬诇讬谉 诪讚讜讘专 讘诪讜住专 砖讬谞转讜 诇讗讞专讬诐. 讻诇讜诪专: 诪讘拽砖 诪讗讚诐 讗讞专 砖讬注讬专 讗讜转讜 诇讗讞专 讝诪谉 拽爪专.


诪转拽讬祝 诇讛 [诪拽砖讛 注诇 讻讱] 专讘 诪砖专砖讬讗: 注专讘讬讱 注专讘讗 爪专讬讱 [讛注专讘 砖诇讱 爪专讬讱 注专讘]! 讻诇讜诪专: 讜诪讬 讬讘讟讬讞 诇谞讜 砖讗祝 讛诪诪讜谞讛 注诇 讻讱 诇讗 讬专讚诐 讘讬谞转讬讬诐, 讜讬砖谞讜 砖谞讬讛诐?! 讗诇讗 讗诪专 专讘讛 讘专 讘专 讞谞讛 讗诪专 专' 讬讜讞谞谉: 讘诪谞讬讞 专讗砖讜 讘讬谉 讘专讻讬讜 注住拽讬谞谉 [注讜住拽讬诐 讗谞讜], 砖讘诪爪讘 讻讝讛 讗讬谞讜 讬讻讜诇 诇讬砖讜谉 砖讬谞转 拽讘注, 讗诇讗 诇谞诪谞诐 讘诇讘讚. 专讘讗 讗诪专: 讟注诐 讗讬住讜专 砖讬谞转 讗专注讬 讘住讜讻讛 讗讬谞讜 诪砖讜诐 讞砖砖 诇砖讬谞转 拽讘注, 讗诇讗 诪砖讜诐 砖讘讻诇诇 讗讬谉 拽讘注 诇砖讬谞讛, 砖讻诇 砖讬谞讛 谞讞砖讘转 讻拽讘注 讜诇讻谉 讗住专讜 注诇讬讜 诇讬砖讜谉 砖讬谞讛 讻诇砖讛讬 诪讞讜抓 诇住讜讻讛. 讜诇注谞讬谉 转驻讬诇讬谉 讬砖 诇讜诪专, 砖讗讬谉 讞讜砖砖讬诐 砖诪讗 讬专讚诐.


讜诪注讬专讬诐, 转谞讬讗 讞讚讗 [砖谞讜讬讛 讘专讬讬转讗 讗讞转]: 讬砖谉 讗讚诐 讘转驻讬诇讬谉 砖讬谞转 注专讗讬 讗讘诇 诇讗 砖讬谞转 拽讘注, 讜转谞讬讗 讗讬讚讱 [讜砖谞讜讬讛 讘专讬讬转讗 讗讞专转]: 讘讬谉 拽讘注 讘讬谉 注专讗讬 讬讻讜诇 诇讬砖讜谉. 讜转谞讬讗 讗讬讚讱 [讜砖谞讜讬讛 注讜讚 讘专讬讬转讗 讗讞专转]: 讗讬谞讜 讬砖谉 诇讗 拽讘注 讜诇讗 注专讗讬. 讜诪住讘讬专讬诐: 诇讗 拽砖讬讗 [讗讬谞讜 拽砖讛], 砖讬砖 诇讬讬砖讘: 讛讗 [讝讜] 砖讗诪专谞讜 砖讗讬谞讜 讬砖谉 讗祝 砖讬谞转 注专讗讬 鈥� 讚谞拽讬讟 诇讛讜 讘讬讚讬讛 [砖讛讜讗 诪讞讝讬拽 讗讜转谉, 讗转 讛转驻讬诇讬谉 讘讬讚讜] 讗住讜专 诇讜 诇讬砖讜谉 讻讱 讗驻讬诇讜 砖讬谞转 注专讗讬, 砖诪讗 讬驻诇讜 诪讬讚讜. 讛讗 [讝讜] 砖讛转讬专讜 专拽 砖讬谞转 注专讗讬 鈥� 讚诪谞讞讬 讘专讬砖讬讛 [砖诪讜谞讞讬诐 讛转驻讬诇讬谉 注诇 专讗砖讜] 讜诇讻谉 讘砖讬谞转 注专讗讬 讗讬谉 诇讞砖讜砖 砖诪讗 讬驻讬讞 专讬讞 专注 诪转讜讻讜 讗讜 讬讟诪讗, 讜讘砖讬谞转 拽讘注 讬砖 诇讞砖讜砖. 讛讗 [讝讛] 砖诪讜转专 诇讬砖讜谉 讗祝 砖讬谞转 拽讘注 鈥� 讚驻专讬住 住讜讚专 注诇讜讬讛 [砖讞讜诇抓 讗讜转谉 讜驻讜专住 诪讟驻讞转 注诇讬讛诐] 讜讬砖谉 诇爪讚 讛转驻讬诇讬谉.


讜砖讜讗诇讬诐: 讜讻诪讛 讛讬讗 砖讬谞转 注专讗讬? 转谞讬 [砖谞讛] 专诪讬 讘专 讬讞讝拽讗诇: 讝诪谉 讛讚专讜砖 讻讚讬 讛诇讜讱 诪讗讛 讗诪讛. 讜诪注讬专讬诐: 转谞讬讗 谞诪讬 讛讻讬 [砖谞讜讬讛 讘专讬讬转讗 讙诐 讻谉 讻讱] 讘讬讞住 诇砖讬注讜专 讝讛: 讛讬砖谉 讘转驻讬诇讬谉 讜专讜讗讛 拽专讬 讘注讜讚 讛转驻讬诇讬谉 注诇讬讜 鈥� 讗讜讞讝 讘专爪讜注讛 砖诇 讛转驻讬诇讬谉

